CELEX: 52016PC0497
Language: hu
Date: 2016-08-05
Title: Javaslat A TANÁCS VÉGREHAJTÁSI HATÁROZATA a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. cikkétől eltérő intézkedés alkalmazásának folytatására történő felhatalmazásáról

EURÓPAI BIZOTTSÁG
            Brüsszel, 2016.8.5.
            COM(2016) 497 final
            2016/0245(NLE)
            Javaslat
            A TANÁCS VÉGREHAJTÁSI HATÁROZATA
            a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. cikkétől eltérő intézkedés alkalmazásának folytatására történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottság által 2016. február 8-án iktatott levélben Lengyelország az egyes gépjárművekkel kapcsolatos kiadásokra kivetett, előzetesen felszámított adó esetében alkalmazott adólevonási jogra vonatkozóan a héairányelv 168. cikkétől való eltérés meghosszabbítását kérte. A héairányelv 395. cikke (2) bekezdésének megfelelően a Bizottság 2016. június 6-án kelt levelében tájékoztatta a többi tagállamot Lengyelország kérelméről. A Bizottság 2016. június 8-án kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak. 
            
            
               1.A JAVASLAT HÁTTERE
            
            
               A héairányelv 168. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. 
            
            
               E rendszer lehetővé teszi az eredetileg levont héaösszeg behajtását a magáncélú használat tekintetében. 
            
            
               Gépjárművek esetében több okból is bonyolult ezt a rendszert alkalmazni, de főleg azért, mert nehéz kettéválasztani az üzleti és nem üzleti célú használatot. Amennyiben nyilvántartást vezetnek, ezek fenntartása és ellenőrzése külön terhet ró a vállalkozásokra és a közigazgatásra. Az érintett járművek számát tekintve azonban még kis mértékű egyéni adócsalás is jelentős összeget tehet ki.
            
            
               A kért korlátozás mértéke 50%. Ez az érték a Lengyelország által végzett értékelésen alapul, és a javaslatban foglaltaknak megfelelően minden alkalommal felülvizsgálat tárgyát képezné, amikor Lengyelország 2019 utánra történő meghosszabbítás iránti kérelmet nyújt be.
            
            
               Lengyelországnak jelenleg a 2013/805/EU tanácsi végrehajtási határozat
                  1
                alapján jogában áll, hogy a héalevonási jogot a személygépkocsiktól eltérő egyes gépjárműtípusok vásárlása, Közösségen belüli beszerzése, importja, bérlése vagy lízingje esetében 50 %-ra, legfeljebb 6000 PLN összegre korlátozza. Az említett határozat 2016. december 31-én hatályát veszti.
            
            
               Lengyelország szerint az eltérés alkalmazásának okai változatlanul fennállnak, és hasonlóak az előző kérelemben megadott okokhoz. Az eltérés iránt kérelem a fent említett tanácsi határozatban megállapított intézkedések folytatására irányul. 
            
            
               A korlátozás csak a nem kizárólag üzleti tevékenység céljára használt gépjárművekre és az ilyen járművekkel kapcsolatos kiadásokra vonatkozna.
            
            
               Az eltérés magában foglalja az előzetesen felszámított adó levonási jogának részben 50 %-ra való részbeli korlátozását az eltérés tárgyát képező gépjárművek számára történő üzemanyag-vásárlás és a járművek üzemeltetésével kapcsolatos egyéb, pl. javítási vagy karbantartási kiadások esetében, csakúgy mint az ezekkel a járművekkel vagy használatukkal összefüggésben igénybe vett árukkal vagy szolgáltatásokkal kapcsolatos kiadások esetében, ideértve a szóban forgó járművek módosításaival, illetve azokba alkatrészeik beszerelésével kapcsolatos kiadásokat (az olyan kiadások kivételével, amelyek kizárólag üzleti tevékenység céljára használt járművek módosításaival vagy alkatrészeinek beszerelésével függenek össze, ilyen pl. a viteldíjjelző beépítése).
            
            
               Lengyelország szerint az eltérés tárgyát képező gépjárművek kialakításuknál fogva könnyen használhatóak üzleti tevékenységtől eltérő célokra is.
            
            
               
                  Egyes gépjárműtípusokra, nevezetesen a (vezetőüléssel együtt) több mint kilencüléses és a 3 500 kg-ot meghaladó megengedett össztömegű gépjárművekre nem vonatkozna az adólevonási jogosultság korlátozása, így azokra a rendes szabályok lennének alkalmazandók. Ez nagyjából a személygépkocsikra, furgonokra, nyitott kisteherautókra, motorkerékpárokra és robogókra korlátozza az alkalmazási kört. Az eltérés szintén nem érintené a kizárólag viszonteladásra és a bérleti, haszonbérleti vagy lízingszerződés, illetve más hasonló szerződés keretében ellenérték fejében történő használatra való átengedésre szánt járműveket, valamint a járművezetővel együtt legalább tíz személy szállítására tervezett járműveket.
               
            
            
               Lengyelország azt kérte, hogy az eredeti levonást 2019. december 31-éig továbbra is a meghatározott százalékos értékre korlátozhassa, melynek fejében mentesíthetné a vállalkozásokat a magáncélú használat adózási (héa) célból történő elszámolása alól. Ez az eltérés szükségtelenné teszi, hogy részletes nyilvántartást kelljen vezetni minden egyes személygépkocsi esetében a magáncélból megtett kilométerekről, és a magáncélú használat alapján héát kelljen elszámolni. Az eltérés tehát elsősorban egyszerűsítő intézkedésnek tekintendő. Ennek előnye az, hogy minden érintett fél számára leegyszerűsíti az eljárást és lehetővé teszi, hogy az egyébként esetleg be nem fizetett adó egy részét beszedjék.
            
            
               A Lengyelország által rendelkezésre bocsátott információk alapján úgy tűnik, hogy a vegyes célokra használt céges autókat továbbra is átlagosan 50 %-ban használják üzleti tevékenység céljára. A kért hosszabbítás tehát indokoltnak tűnik. Az eltéréseket általában csak korlátozott időre engedélyezik, annak érdekében, hogy egy különös intézkedés megfelelőségét és hatékonyságát meg lehessen ítélni. Az időbeli hatály meghosszabbítását ugyanakkor indokolt időben korlátozni, lehetővé téve ezáltal annak értékelését, hogy az eltérés alapjául szolgáló feltételek továbbra is fennállnak-e. 
            
            
               Ezért a Bizottság azt javasolja, hogy a hosszabbítást 2019. december 31-éig megadják, valamint arra kéri Lengyelországot, hogy 2019. április 1-jéig nyújtson be egy, az alkalmazott százalékos korlátozások felülvizsgálatát is magában foglaló jelentést arra az esetre, ha az intézkedés újabb, 2019 utáni meghosszabbítást tervezné.
            
            
               Az eltérés a végső fogyasztás szintjén a tagállam által beszedett adóbevétel teljes összegét legfeljebb csak elhanyagolható mértékben befolyásolja.
            
            
               •Összhang a szabályozási terület jelenlegi rendelkezéseivel
            
         
         
            
               A 2006/112/EK irányelv 176. cikke értelmében a Tanács állapítja meg, mely kiadások nem jogosítanak a héa levonására. Addig pedig felhatalmazza a tagállamokat az 1979. január 1-jén hatályban lévő kivételek fenntartására. Emiatt számos „standstill” rendelkezés létezik, amely korlátozza a gépjárművekkel kapcsolatos héalevonás jogát.
            
            
               
                  A korábbi olyan kezdeményezések ellenére, amelyekkel szabályokat kívántak megállapítani arra vonatkozóan, mely kiadáskategóriák tartozzanak a levonási jogra vonatkozó korlátozás hatálya alá
                     2
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. ezért a szubszidiaritás elve nem alkalmazható.
               
            
            
               •Arányosság
            
            
               A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet.
            
            
               
                  Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis az adott ágazatban egyes adócsalások vagy -kikerülések megelőzésével és a héa beszedésének egyszerűsítésével.
               
            
            
               •A jogi aktus típusának megválasztása
            
            
               
                  Javasolt aktus: tanácsi végrehajtási határozat.
               
               
                  Más jogi aktus nem felelne meg a következők miatt:
               
               
                  A 2006/112/EK irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                   A javaslat alapját a Lengyelország által benyújtott kérelem képezi, és az csak ezt a tagállamot érinti. 
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
         
         
            
               
                  A javaslat célja a héacsalás felszámolása és az adókivetésre vonatkozó eljárás egyszerűsítése, emiatt pedig kedvező hatással lehet a vállalkozásokra és a közigazgatásra. Lengyelország megfelelő intézkedésnek ítélte ezt a megoldást, mely más múltbeli és jelenlegi eltérésekhez hasonlítható.
               
            
            
               4.KÖLTSÉGVETÉSI VONZATOK
            
            
               
                  A javaslat nincs negatív hatással az uniós költségvetésre.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2019. december 31-én automatikusan hatályát veszti.
               
               
                  Amennyiben Lengyelország az eltérést lehetővé tévő intézkedés újabb, 2019 utáni kiterjesztését venné fontolóra, legkésőbb 2019. április 1-jéig meghosszabbítás iránti kérelmet és értékelési jelentést kell benyújtania a Bizottság számára.
               
            
            
               2016/0245 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. cikkétől eltérő intézkedés alkalmazásának folytatására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  3
                és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 168. cikke úgy rendelkezik, hogy az adóalanyok jogosultak az adóköteles tevékenységükhöz felhasznált áruk és szolgáltatások után fizetett héa levonására. Az említett irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel.
            
            
               (2)A 2013/805/EU végrehajtási határozat
                  4
                felhatalmazta Lengyelországot arra, hogy 2016. december 31-éig korlátozza a nem kizárólag üzleti célra használt egyes közúti gépjárművek vásárlása, bérlete vagy lízingje és az azzal kapcsolatos kiadások esetén a héa levonására vonatkozó jogot, és mentesítse az adóalanyokat a korlátozás hatálya alá tartozó járművek magáncélú használatára kivetett héa elszámolásának kötelezettsége alól.
            
            
               (3)A Bizottság által 2016. február 8-án iktatott levelében Lengyelország felhatalmazást kért a Bizottságtól, hogy egyes közúti gépjárművekre és az azokhoz kapcsolódó kiadásokra vonatkozóan a 2006/112/EK irányelv azon rendelkezéseitől eltérő különös intézkedéseket továbbra is alkalmazhassa, amelyek az adóalanyok termékek és szolgáltatások beszerzése után fizetett héa levonására vonatkozó jogát szabályozzák, és amelyek a vállalkozás eszközeinek nem üzleti célra történő felhasználása esetén adóelszámolást írnak elő.
            
            
               (4)A 2006/112/EK irányelv 395. cikke (2) bekezdése második albekezdésének megfelelően a Bizottság 2016. június 6-án kelt levelében tájékoztatta a többi tagállamot Lengyelország kérelméről. A Bizottság 2016. június 8-án kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak.
            
            
               (5)A 2013/805/EU rendelet 3. cikke (2) bekezdésének második albekezdése értelmében Lengyelország benyújtotta a Bizottságnak az említett határozat alkalmazásáról, így az adólevonási jogra alkalmazott százalékos korlátozás értékeléséről szóló jelentést a meghosszabbítás iránti kérelemmel együtt. A jelenleg rendelkezésre álló információk alapján Lengyelország úgy véli, hogy az 50 % mértékű korlátozás továbbra is indokolt. Egyúttal a kettős adózás elkerülése érdekében a gépjárművek nem üzleti célú használata esetében fel kell függeszteni a héaelszámolásra vonatkozó követelményt, ha az adott gépjármű a szóban forgó korlátozás hatálya alá esik. Ezen intézkedések a héakivetésre vonatkozó eljárás egyszerűsítésének, valamint a pontatlan nyilvántartások miatti és hamis bevallások révén történő adócsalás megelőzésének szükségességével indokolhatók.
            
         
         
            
               (6)Mivel egyes gépjárműtípusok – jellegükből és az azokat használó vállalkozások jellegéből adódóan – nem üzleti célú használata elhanyagolható, ezek ki vannak zárva a különös intézkedések alkalmazási köréből. Ennek megfelelően a különös intézkedések a (vezetőüléssel együtt) több mint kilencüléses és a 3 500 kg-ot meghaladó megengedett össztömegű járművekre nem alkalmazandók. Az adólevonási jog korlátozása továbbá nem alkalmazandó az olyan héára, amelyet teljes mértékben az adóalany vállalkozásával kapcsolatos kiadásokra vetettek ki.
            
            
               (7)Az adólevonási jognak a különös intézkedés értelmében való korlátozását célszerű alkalmazni az egyes közúti gépjárművek beszerzése, Közösségen belüli beszerzése, importja, bérlése vagy lízingje, valamint a gépjárművekhez kapcsolódó kiadások után fizetett héára, ideértve az üzemanyag-vásárlást is.
            
            
               (8)Annak érdekében, hogy az eltérést lehetővé tévő intézkedések hatékonyságát és a megfelelő százalékos korlátozást értékelni lehessen, célszerű az intézkedések időbeli hatályát korlátozni. Lengyelországot tehát indokolt felhatalmazni arra, hogy meghatározott ideig, nevezetesen 2019. december 31-ig folytathassa az intézkedés alkalmazását.
            
            
               (9)Amennyiben Lengyelország úgy ítéli meg, hogy az eltérést lehetővé tévő intézkedések időbeli hatályát 2019 utánra is ki kell terjeszteni, legkésőbb 2019. április 1-jéig a meghosszabbítás iránti kérelemmel együtt az alkalmazott százalékos korlátozás értékelését is tartalmazó jelentést kell benyújtania a Bizottsághoz az intézkedések alkalmazásáról.
            
            
               (10)Az eltérés a végső fogyasztás szintjén beszedett adó teljes összegét általában véve csak elhanyagolható mértékben befolyásolja, és nem lesz negatív hatással az Európai Unió héából származó saját forrásaira. 
            
            
               (11)A 2013/805/EU végrehajtási határozatot ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2013/805/EU végrehajtási határozat a következőképpen módosul:
            
            
               A 3. cikk helyébe a következő szöveg lép:
            
            
               „3. cikk
            
            
               (1) Ez a határozat 2019. december 31-én hatályát veszti.
            
            
               (2) Az e határozatban említett intézkedések időbeli hatályának meghosszabbítására vonatkozó kérelmet 2019. április 1-jéig kell benyújtani a Bizottsághoz. Az említett kérelemhez mellékelni kell egy jelentést, amely magában foglalja az e határozat alapján a héalevonási jog tekintetében alkalmazott százalékos korlátozás értékelését.”
            
            
               2. cikk
            
            
               Ezt a határozatot 2017. január 1-jétől kell alkalmazni. 
            
            
               3. cikk
            
            
               Ennek a határozatnak a Lengyel Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács 2013. december 17-i 2013/85/EU végrehajtási határozata a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról (HL L 353., 2013.12.28., 51. o.).
               
               
                  
                     (2)
                  COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.), visszavonására 2014. május 21-én került sor  (HL L153., 2014.5.21., 3. o.). 
               
               
                  
                     (3)
                  HL L 347., 2006.12.11., , 1. o. 
               
               
                  
                     (4)
                  A Tanács 2013. december 17-i 2013/805/EU végrehajtási határozata a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról (HL L 353., 2013.12.28., 51. o.).